次韵寄謝存之曾公學士
作者：程俱
朝代：宋

paragraphs: 往居闔廬城，有客面如墨。
論文口瀾翻，嗜學苦不足。
時稱曾校書，秀句示珠玉。
今晨塵眼開，來贈忽先辱。
風騷窮乃工，投閑詎非福。
言音關感動，妙比韓娥哭。
此道久荒蕪，名家亦時出。
五言古長城，屹若萬夫築。
何如丹鳳樓，樸斵千嶂禿。
雖然皆戲劇，渺甚一毛粟。
付之兩忘情，蘭蕙等茨綠。
聞公會西游，顧我陋而獨。
掃齋待清談，奮麈或相觸。